పి.జి.వి.ఆర్. నాయుడు

పెతకంశెట్టి గణ వెంకట రెడ్డి నాయుడు (గణబాబు) ఆంధ్రప్రదేశ్ రాష్ట్రానికి చెందిన అంతర్జాతీయ వాలీబాల్ క్రీడాకారుడు, రాజకీయ నాయకుడు. ఆయన 2019లో జరిగిన అసెంబ్లీ ఎన్నికల్లో  పశ్చిమ విశాఖపట్నం నియోజకవర్గం నుండి ఎమ్మెల్యేగా గెలిచాడు.

జననం, విద్యాభాస్యం
గణబాబు 09 మే 1969లో ఆంధ్రప్రదేశ్ రాష్ట్రం, విశాఖపట్నం జిల్లా, గోపాలపట్నంలో జన్మించాడు. ఆయన ఆంధ్ర యూనివర్సిటీ నుండి బి.కామ్ పూర్తి చేశాడు.

రాజకీయ జీవితం
గణబాబు తన తండ్రి పి.అప్పలనరసింహం మరణాంతరం రాజకీయాల్లోకి వచ్చాడు. ఆయన తండ్రి 1984 లో టీడీపీ నుంచి అనకాపల్లి ఎంపీగా గెలిచాడు. గణబాబు 1994లో టీడీపీ తరపున పెందుర్తి జెడ్పిటిసి సభ్యుడిగా పోటీ చేసి గెలిచి, 1999లో జరిగిన అసెంబ్లీ ఎన్నికల్లో టీడీపీ నుండి  పెందుర్తి నియోజకవర్గం పోటీ చేసి గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.

గణబాబు 2009లో ప్రజారాజ్యం పార్టీలో చేరి 2009 ఎన్నికల్లో పశ్చిమ విశాఖపట్నం నియోజకవర్గం నుండి పోటీ చేసి ఓడిపోయాడు. ఆయన ప్రజారాజ్యం పార్టీ కాంగ్రెస్ లో విలీనం కావడం, రాష్ట్ర విభజన అనంతరం టీడీపీలో చేరి 2014 ఎన్నికల్లో పశ్చిమ విశాఖపట్నం నియోజకవర్గం నుండి పోటీ చేసి రెండోసారి ఎమ్మెల్యేగా గెలిచాడు. ఆయన 2019లో జరిగిన అసెంబ్లీ ఎన్నికల్లో తిరిగి టీడీపీ అభ్యర్థిగా పోటీ చేసి తన సమీప ప్రత్యర్థి వైసీపీ అభ్యర్థి మళ్ల విజయ ప్రసాద్‌పై 18981 ఓట్ల మెజారిటీతో గెలిచి ఎమ్మెల్యేగా అసెంబ్లీకి ఎన్నికయ్యాడు. ఆయన తెలుగుదేశం పార్టీ  శ్రీకాకుళం, విజయనగరం పార్లమెంటరీ నియోజకవర్గాల కో-ఆర్డినేటర్‌గా సెప్టెంబర్ 2020లో నియమితుడయ్యాడు.

ఇతర పదవులు
గణబాబు 2000 నుండి 2003 వరకు ఆంధ్రప్రదేశ్ రాష్ట్ర స్పోర్ట్స్‌ అథారటీ (శాప్‌) డైరక్టర్‌గా, 2000 నుండి 2005వరకు ఆంధ్రప్రదేశ్ ఒలింపిక్ అసోసియేషన్ ఉపాధ్యక్షుడిగా ఎన్నికయ్యాడు. ఆయన నవంబర్ 2020లో భారత వాలీబాల్ సమాఖ్య ఉపాధ్యక్షుడిగా నియమితుడయ్యాడు.

మూలాలు

1969 జననాలు
ఆంధ్రప్రదేశ్ శాసన సభ్యులు (1999)
ఆంధ్రప్రదేశ్ శాసన సభ్యులు (2014)
ఆంధ్రప్రదేశ్ శాసన సభ్యులు (2019)